Kaapo Murros

Kaapo Taavetti Murros (vuoteen 1895 David Gabriel Ahlqvist; 29. heinäkuuta 1875 Tampere – 17. maaliskuuta 1951 Tampere) oli suomalainen toimittaja, kirjailija, teatterinjohtaja ja kääntäjä. Myöhemmin hän oli sosialidemokraattien kansanedustajana, suoritti oikeustutkinnon ja toimi sitten asianajajana ja Tampereen kaupunginvoutina.

Elämänvaiheet
Murroksen vanhemmat olivat seppä David Nestor Ahlqvist ja Juliana Vilhelmina Dahlberg. Hän pääsi ylioppilaaksi Tampereen reaalilyseosta 1895 ja opiskeli jonkin aikaa Helsingin yliopistossa mutta ryhtyi sitten toimittajaksi. Murros oli Aamulehden toimittajana 1898–1900, jonkin aikaa Tampereen Sanomain vastaavana toimittajana ja sen jälkeen ensin Päivälehden toimittajana Helsingissä ja sitten Kalevan toimittajana Oulussa 1901–1902.

Murros joutui lähtemään Suomesta vuonna 1902 vastustettuaan laittomia asevelvollisuuskutsuntoja. Hän siirtyi Yhdysvaltoihin ja oli Amerikan Päivälehden, Siirtolaisen, Työmiehen ja Soihdun toimittajana 1902–1906. Murros palasi Suomeen 1906 ja oli sitten Sosialisti-lehden toimittajana Turussa 1906–1907, Kansan lehden päätoimittajana Tampereella 1907–1909 ja vielä Sosialisti-lehden päätoimittajana kahteen otteeseen 1907 ja 1910.

Kansanedustajana ollessaan Murros alkoi opiskella oikeustiedettä, suoritti oikeustutkinnon 1913 ja sai varatuomarin arvon 1918.  Murros toimi asianajajana Tampereella 1913–1922 ja Vilppulassa 1923–1928. Välillä hän ehti olla vuonna 1923 Tampereen raastuvanoikeuden vt. oikeusneuvosmiehenä ja Korpilahden piirin vt. nimismiehenä. Oltuaan Vilppulan piirin vt. nimismiehenä 1926–1927 Murros toimi viimeksi Tampereen kaupungin toisena kaupunginvoutina 1928–1942 aina eläkkeelle siirtymiseensä saakka.

Murros oli SDP:n kansanedustajana 1910–1914 edustaen Hämeen läänin pohjoista vaalipiiriä. Hän oli tutustunut Yhdysvalloissa asuessaan anarkosyndikalistiseen liikkeeseen ja hän esitti vuonna 1909 SDP:n Kotkan puoluekokouksessa että puolue siirtyisi anarkosyndikalistiselle linjalle. Tämä esitys ei saanut kuitenkaan kannatusta. Kansanedustajavuosiensa jälkeen Murros luopui vähitellen politiikanteosta.

Kirjailijanuransa Murros aloitti jo 1899 Kalevala-aiheisella runoelmallaan Marjatta: Neljä laulua. 1900-luvun alussa hän julkaisi useita poliittisaiheisia kirjoja ja hän oli myös vuoden verran Tampereen työväen teatterin johtajana 1909–1910. Myöhemmin 1930- ja 1940-luvulla Murros julkaisi muutaman näytelmän, runoja ja Tampereen historiaa käsitelleitä novellikokoelmia sekä tutkielmia. Murros oli perustamassa Tampere-Seura-nimistä kotiseutuyhdistystä 1937, ja hän toimi yhdistyksen julkaiseman Tammerkoski-lehden päätoimittajana 1938–1947.

Murros käänsi suomeksi kuusi Jack Londonin romaania, Pjotr Kropotkinin teoksen Taistelu leivästä ja Karl Marxin ja Friedrich Engelsin Kommunistipuolueen Manifestin. Viimeksi hän suomensi 1939 Hermann Kauffmanin muistelmateoksen  Mieluisia muistoja Keski-Hämeestä ja 1946 Pehr Adrian Gaddin vuonna 1789 julkaiseman tutkielman Satakunnan kihlakuntain pohjoisosan taloudellisen kuvaamisen yritys.

Kaapo Murros oli naimisissa vuodesta 1902 Fredrika Sofia Starkin kanssa.

Teoksia 
 Marjatta: Neljä laulua. Öhrnberg, Tampere 1899.
 Suomesta ja lännen mailta: Kasa lastuja. Kansan kuvalehden kustannusyhtiö, Hancock, Michigan 1902 (nimellä David Gabriel Murros).
 Unionistinen liike ja sen menestymismahdollisuudet. Murros ja Riippa, Kaleva, Michigan 1904 (nimellä David Gabriel Murros).
 Suuret haaveilijat, heidän oppinsa ja kokeilunsa. Amerikan suomalaisen kirjallisuuden seura, Hancock, Michigan 1905, M. V. Vuolukka, Tampere 1906 (Kirjan digit. versio Internet Archivessa).
 Suoria sanoja suurissa kysymyksissä. Kansan lehti, Tampere 1908.
 Vaalikirjallisuutta: Totuus on vaarallista! Kansan lehti, Tampere 1908.
 Jämsän vaaliväärennysjuttu eli Oikeus lain kynsissä. 1910.
 Perinnönjaossa: Yksinäytöksinen näytelmä. Seuranäytelmiä 409. Karisto 1935.
 ”Tampereen vanhan porvariston säätyjako.” Tampere: Tutkimuksia ja kuvauksia II. 1935.
 Toisen pään emäntä: 1-näyt. näytelmä. Pellervo-Seura, Helsinki 1938.
 Seppämestarin kirkkohattu: Runoja. 1940.
 Tampereen lääni: Alustus Tampereen lääninhanketta kannattavien kuntien edustajakokoukselle 24.3.1941. Tampere 1941.
 Tampereen käsityö- ja tehdasyhdistys 1868–1943 ja Tampereen vanhat käsityöläiset sekä katsaus vanhaan ammattikuntalaitokseen. Tampereen käsityö- ja tehdasyhdistys 1943.
 Tampereen entisajan porvarien kommelluksia: arkielämän varjopuolta vuosisadan takaa. Karisto 1944.
 Tampereen pukutehdas osakeyhtiö 1919–1944: neljännesvuosisadan vaiheet. Tampereen pukutehdas 1944.
 Asianajotoimistossa: Yksinäytöksinen huvinäytelmä. Seuranäytelmiä 449. Karisto 1945.
 Kun Tampereen porvarit kapinoivat: Tamperelaisten arkielämää Ruotsinvallan aikana. Tampere-Seura 1945.
 Me kerromme itsestämme: Kirjailijoiden yhteisjulkaisu, toimittanut Ensio Rislakki. Otava 1946.
 Vanhoja tamperelaisia aikakirjain pimennosta. Tampere-Seura 1946.
 Tampereen kaupunkikunnan verotalous ennen vuotta 1875, teoksessa Tampere: Tutkimuksia ja kuvauksia III. 1946.
 Mamsellin hopearuplat: Kertomus. Karisto 1949.
 Lainlukijoita ja käräjäkansaa. Karisto 1952.

Suomennoksia 
 Georg Moritz Ebers: Egyptin kuninkaantytär: Historiallinen romaani. Kalevan kirjapaino, Oulu 1901–1902
 Robert Blatchford: Kevytmielisiä avioliittoja.  Työväen osuuskirjapaino; Tampere 1906
 Pjotr Kropotkin: Taistelu leivästä.  Tampereen työväen sanomalehti-o.y 1906
 Karl Marx ja Friedrich Engels: Kommunistipuolueen manifesti.  Työmiehen kustannusyhtiö, Hancock, Michigan 1906
 Robert Blatchford: Jumala ja lähimmäiseni.  M. V. Vuolukka, Tampere 1907, Alex Halonen, Tampere 1910, Tampereen työväen sanomalehti 1919
 Friedrich Engels: Perheen, yksityisomaisuuden ja valtion alkuperä: Lewis H. Moganin tutkimusten perusteella.  Vihtori Kosonen, Helsinki 1907, 2. painos Sosialistinen aikakauslehti, Kuopio 1923
 Jack London: Ennen Aatamia (alkuteos Before Adam).  Vihtori Kosonen, Helsinki 1908, 2. painos Alfa, Helsinki 1920
 Jack London: Valkohammas (alkuteos The White Fang). Sosialistin kirjap.-osuuskunta, Turku 1910
 Jack London: Kurjalistoa (alkuteos The People of the Abyss).  Työmiehen kustannusyhtiö, Hancock, Michigan 1911
 August Strindberg: Historiallisia pikkukuvia, osa 1.  Tampereen työväen sanomalehti 1911
 Jack London: Kadotuksen kansa: kuvaus Lontoon East Endistä (alkuteos The People of the Abyss).  Otava 1922, 2. painos 1923, näköispainos Sosialidemokraattinen raittiusliitto, Helsinki 1987
 Jack London: Pakkopaita (alkuteos The Star Rover).  Otava 1923
 Jack London: Etelämeren auringon alla (alkuteos The Cruise of The Snark).  Otava 1924
 Hermann Kauffmann: Mieluisia muistoja Keski-Hämeestä: Pakinoita höyrylaivoista, metsästyksestä ja kalastuksesta, Tampereen historiallisen seuran julkaisuja 4.  Tampereen historiallinen seura 1939, 2. painos nimellä Hauskoja muistoja Tampereen tienoilta, WSOY 1967, 3. painos (1. painoksen näköispainos) LC-Tampere Koivistonkylä 1998 (alkuteos Muntra minnen från mellersta Tavastland)
 Pehr Adrian Gadd: Satakunnan kihlakuntain pohjoisosan taloudellisen kuvaamisen yritys, joka käsittää huomautuksia maantieteen, muinaismuistojen, fysiikan, luonnonhistorian ja talouden ym. aloilta tarpeellisine piirroksineen, Tampereen historiallisen seuran julkaisuja 5.  Tampereen historiallinen seura 1946

Palkinnot 
 Tampereen kaupungin kirjallisuuspalkinto 1944, 1949

Lähteet 
 Suomen kirjailijat -tietokanta. 
 
 Niemelä, Jari: Anarkistista kotiseutuvaikuttajaksi: Tammerkosken ensimmäinen päätoimittaja Kaapo Murros oli kulttuurin ja politiikan moniottelija. Tammerkoski 3/2008.

Aiheesta muualla 
Kaapo Murroksen lehtiartikkeleita:
 Vanhan Tampereen herroja, talonpoikia ja työmiehiä. Asiakirjoista kerännyt Kaapo Murros, Aamulehti, 05.06.1932, nro 150, s. 15, Kansalliskirjaston digitaaliset aineistot

Kansanedustajat
Suomen Sosialidemokraattisen Puolueen poliitikot
Pirkanmaan vaalipiiri
Suomalaiset kirjailijat
Suomalaiset päätoimittajat
Suomentajat
Suomalaiset teatterinjohtajat
Suomalaiset asianajajat
Vuonna 1875 syntyneet
Vuonna 1951 kuolleet